<classify> SHIRIKA la Umoja wa Mataifa la Kuhudumia Wakimbizi UNHCR limesema ongezeko kubwa la wakimbizi duniani linalosababishwa na watu kukimbia nchi zao kutokana na mapigano linahitaji mjadala wa kidunia.Mwakilishi Mkazi wa UNHCR nchini Tanzania, Chansa Kapaya, amesema hayo wilayani Kasulu mkoani Kigoma, wakati shirika hilo lilipokabidhi bwalo la mihadhara lililojengwa kwa gharama ya Sh milioni 250 kwa Chuo cha Ualimu Kasulu mkoani Kigoma.Amesema takwimu zilizotolewa na UNHCR hadi kufikia Juni, mwaka huu zinaonesha kuwa, kuna wakimbizi na waomba hifadhi milioni 75 katika nchi mbalimbali duniani.Alisema wakimbizi hao wanahudumiwa na shirika hilo kutokana na kukimbia nchi zao na kuomba hifadhi katika nchi nyingine. Kapaya alisema sehemu kubwa ya wakimbizi na waomba hifadhi hao wameishi zaidi ya miaka sita hadi 20 katika kambi za wakimbizi ikiwamo ya Nyarugusu wilayani Kasulu.Alisema kambi hiyo kwa sasa inahifadhi wakimbizi wa Jamhuri ya Kidemokrasi ya Congo DRC kwa miaka 20 na waomba hifadhi 20,000 wapo kambini hapo tangu mwaka 2015.Wakimbizi waliopo maeneo mbalimbali duniani wanataka kurudi kwao kama ilivyo kwa wakimbizi wa DRC na Burundi waliopo mkoani Kigoma, hivyo ina hitajika mjadala wa kidunia na utashi wa kisiasa kuhakikisha mapigano katika nchi mbalimbali duniani yanakoma ili kuwezesha wakimbizi kurudi makwao, alisema.Akizungumzia msaada wa ujenzi wa bweni hilo la mihadhara, Kapaya alisema limetolewa na UNHCR kutokana na maombi yaliyotolewa kwao na kwamba pamoja na kuwahudumia wakimbizi pia itaendelea kuhudumia miradi ya kijamii mkoani Kigoma kutokana athari zinazoletwa na uwapo wakimbizi.Akizungumza baada ya kupokea bweni hilo, Kaimu Kamishna wa Elimu nchini, Dk Lwabene Mutahaba, alisema pamoja na ongezeko la wakimbizi duniani, Tanzania itaendelea kupokea na kuwahudumia watu hao kutokana na moyo wa huruma na kibinadamu walionao Watanzania.Dk. Lwabene ambaye alimwakilisha Katibu Mkuu Wizara ya Elimu, Sayansi na Teknolojia, Dk Leonald Akwilapo, alisema ufumbuzi wa migogoro katika nchi nyingi unahitaji majadiliano ya pamoja.Alisema Tanzania pamoja na kuwahifadhi wakimbizi na waomba hifadhi, imekuwa mstari wa mbele kusaidia mazungumzo mbalimbali yenye lengo la kuhakikisha amani ya nchi mbalimbali duniani inakuwapo.Mkuu wa Wilaya Kasulu, Kanali Simon Hanange, alisema kumekuwa na malalamiko makubwa kwa jamii kutokana na kuongezeka vitendo vya ujambazi na hali tete ya usalama hivyo kutolewa kwa misaada kwa jamii na mashirika ya Umoja wa Mataifa kunasaidia kupunguza hasira na chuki walizonazo wananchi dhidi ya wakimbizi.Makamu Mkuu wa Chuo cha Ualimu Kasulu, Agnes Roki, aliishukuru UNHCR kwa ujenzi wa jengo hilo.  <topic>: kitaifa 